Hayabusa 2: Διαστημική αποστολή με στόχο τη συλλογή σκόνης από αστεροειδή | Econews
Hayabusa 2: Διαστημική αποστολή με στόχο τη συλλογή σκόνης από αστεροειδή
3 Δεκεμβρίου 2014 11:56
Η διαστημική αποστολή Hayabusa 2 που έχει σκοπό τη συλλογή δειγμάτων σκόνης από το έδαφος του αστεροειδούς 1999 JU3 εκτοξεύτηκε σήμερα με έναν πύραυλο H-2A από το ιαπωνικό Διαστημικό Κέντρο Τανεγκασίμα (Tanegashima).
Συνολικά, το διαστημόπλοιο θα περιπλανηθεί στο διάστημα για έξι χρόνια ώστε, αφότου μελετήσει τον αστεροειδή και συλλέξει τα δείγματα, να επιστρέψει στον πλανήτη μας το 2020.
Στο τελευταίο σκέλος της αποστολής το διαστημόπλοιο θα πυροδοτήσει έναν εκρηκτικό μηχανισμό για να σχηματίσει έναν κρατήρα λίγων μέτρων. Πλησιάζοντας σε απόσταση λίγων εκατοστών, θα συλλέξει ένα μέρος από τα θραύσματα που θα δημιουργηθούν. Έτσι, μεταφέροντας αυτά τα θραύσματα πίσω στη Γη, οι επιστήμονες θα μπορούν να μελετήσουν τι βρίσκεται στο υπέδαφος του 1999 JU3.
Σύμφωνα με την ιαπωνική διαστημική υπηρεσία, το υλικό που θα συλλεχθεί δεν θα ξεπερνά το ένα γραμμάριο. Ωστόσο, θα είναι αρκετά για να δώσει σημαντικές πληροφορίες για το ηλιακό μας σύστημα, κι αυτό γιατί οι αστεροειδείς και οι κομήτες είναι ουσιαστικά ό,τι απέμεινε από τη δημιουργία του, πριν από 4,6 δισεκατομμύρια χρόνια.
Επιπλέον, το Hayabusa-2 μεταφέρει τρία μικρά ρομπότ που θα φωτογραφίζουν τον κομήτη καθώς αναπηδούν στην επιφάνειά του
Παράλληλα, επίγειες παρατηρήσεις υποδεικνύουν πως στον 1999 JU3 υπάρχουν άφθονες οργανικές ενώσεις και νερό. Έτσι, η Hayabusa 2 ενδεχομένως προσφέρει ακόμη περισσότερες ενδείξεις για το κατά πόσο παρόμοιοι διαστημικοί βράχοι τροφοδότησαν με νερό και οργανικά υλικά τον πλανήτη μας.
Ο Hayabusa-2 θα αναχωρήσει από τον 1999 JU3 το 2019. Περίπου έναν χρόνο αργότερα, το κάνιστρο με τα πολύτιμα δείγματα θα πέσει με αλεξίπτωτο στην έρημο της Αυστραλίας.
Η αποστολή Hayabusa 2 σχεδιάστηκε στα χνάρια της πρώτης αποστολής Hayabusa, η οποία εκτοξεύτηκε το 2005, συνέλεξε δείγματα εδάφους με ένα κάνιστρο από τον μικρό αστεροειδή Itokawa και τα μετέφερε στη Γη τον Ιούνιο του 2010. Σε σύγκριση με τον προκάτοχό του, το νέο διαστημικό σκάφος είναι εξοπλισμένο με ισχυρότερους κινητήρες, πιο προηγμένο τηλεπικοινωνιακό εξοπλισμό και καλύτερα εφεδρικά συστήματα.
Σημειώνεται ότι την προσεδάφιση της αποστολής θα ελέγξει η ίδια ομάδα που είχε αναλάβει την προσεδάφιση του ρομπότ Philae στον κομήτη 67P.
environmental environment climate change econews ρυπανση περιβαλλοντος φωτοβολταικα ΥΠΕΚΑ φωτοβολταϊκά eco περιβαλλον ενεργεια κλιματικη αλλαγη κλιμα